ยืนยัน ใบกระท่อมไม่สามารถต้านโรคโควิด-19 ได้
ศูนย์ต่อต้านข่าวปลอม เผยแพร่ข้อมูลกรณีมีการแชร์ข่าวในสื่อออนไลน์ประเด็นเรื่องใบกระท่อมสามารถต้านโควิด-19 ได้ ซึ่งกรมการแพทย์แผนไทยและการแพทย์ทางเลือก กระทรวงสาธารณสุข ได้ตรวจสอบและชี้แจงว่า ปัจจุบันมีประกาศปลดล็อกกระท่อมจากยาเสพติด แต่โรคโควิด-19 เป็นโรคติดเชื้อร้ายแรงและยังไม่พบรายงานการวิจัยของฤทธิ์ต้านเชื้อโควิด-19 ของใบกระท่อม ดังนั้นถือว่าเป็นข่าวปลอม นอกจากนี้ จากการพบว่ามีการโฆษณาชวนเชื่อในสื่อออนไลน์ โดยผู้ผลิตผลิณภัณฑ์จากกระท่อมว่าสามารถใช้ใบกระท่อมป้องกันหรือรักษาโรคโควิด-19 แต่มีจดหมายจาก US-FDA เตือนเรื่องการใช้ผลิตภัณฑ์ดังกล่าว เนื่องจากเป็นผลิตภัณฑ์ที่ไม่ได้ขึ้นทะเบียน ไม่ได้รับการพิจารณาด้านความปลอดภัยของผลิตภัณฑ์ที่แอบอ้างโฆษณาดังกล่าวด้วย